Oppas vir ‘kapers’ in uniforms – polisie(Argieffoto: SA Polisie) Die polisie in die Dr. Kenneth Kaunda-munisipale distrik in Noordwes doen ’n beroep op motoriste om versigtig te wees vir motorkapers wat hulle as polisie óf verkeersbeamptes voordoen. Hierdie waarskuwing spruit uit ’n voorval wat onlangs op die R501-pad tussen Potchefstroom en Carletonville plaasgevind het en waarin ’n 24-jarige man gekaap is deur verdagtes wat hulle as verkeersbeamptes voorgedoen het. Boonop toon die jongste beskikbare misdaadstatistieke dat daar in die tydperk van April tot einde Junie vanjaar 145 kapings in die provinsie aangemeld is. Dit is byna 11% meer as in die ooreenstemmende tyd verlede jaar. Volgens kol. Adele Myburgh, polisiewoordvoerder, is die motoris Donderdag (6 Oktober) omstreeks 07:45 in sy Isuzu KB-enkelkajuitbakkie naby ’n vulstasie by Boskop deur twee mans van die pad getrek. Die mans het uniforms aangehad wat lyk soos dié van verkeersbeamptes. “Die mans, wat in ’n wit Volkswagen Polo met blou ligte gery het, het die motoris gevra om sy rybewys vir hulle te wys. Hulle het hom daarna beveel om uit sy motor te klim vir ’n roetine-inspeksie,” sê Myburgh. “Dit is toe dat ’n vuurwapen op die motoris gerig is en hy in die agterkant van die voertuig in forseer is.” ’n Ander wit Volkswagen Polo het op daardie stadium op die toneel verskyn. “Die motoris is geblinddoek en na Vleikop in Randfontein geneem, waar hy ongedeerd vrygelaat is.” Die polisie versoek motoriste om te alle tye waaksaam te wees, veral wanneer hulle deur verkeers- of polisiebeamptes – wat verdag voorkom – voorgekeer word. “Terwyl motoriste aangemoedig word om die oppergesag van die reg te respekteer, word hulle versoek om versigtig te wees en om hul gevaarligte aan te sit wanneer hulle deur enige verdagte polisie- of verkeersbeamptes voorgekeer word en om na die naaste polisiestasie of ŉ openbare plek soos ŉ vulstasie of sakekompleks te gaan.” Die polisie vra dat motoriste: Die polisie gee die volgende raad in die geval van ’n kaping: Die VF Plus in Noordwes verwelkom die uitreiking van amptelike polisie-riglyne oor optrede tydens kapingsvoorvalle. Hierdie praktiese riglyne is gepubliseer op versoek van die VF Plus ná ŉ merkbare styging in die aantal kapingsvoorvalle in die provinsie, sê Fanie du Toit, VF Plus-LP in Noordwes. “Die VF Plus steun die polisie se oproep aan motoriste om ten alle tye waaksaam te wees en te let op enige verdagte optrede,” sê Du Toit. “Die belangrikheid dat motoriste seker maak daarvan dat hulle deurentyd telefonies bereikbaar is en dat hul naasbestaandes kennis dra van hul voorgenome reis en verwagte aankoms by hul bestemming kan nie genoeg beklemtoon word nie.”